b'\n_START_ARTICLE_\nSverddrager\n_START_SECTION_\nNavn\n_START_PARAGRAPH_\nDet er utbredt misoppfatning at navnet \xc2\xabsverddrager\xc2\xbb har noe med fabeldyret drage \xc3\xa5 gj\xc3\xb8re. Navnet kommer av at fisken har et \xc2\xabsverd\xc2\xbb som den \xc2\xabdrar\xc2\xbb (\xc2\xabdrager\xc2\xbb) etter seg. Det heter dermed \xc2\xaben sverddrager\xc2\xbb, ikke \xc2\xaben sverddrage\xc2\xbb, og \xc2\xabflere sverddragere\xc2\xbb, ikke \xc2\xabflere sverddrager\xc2\xbb.\n_START_SECTION_\nAkvaristikk\n_START_PARAGRAPH_\nSverddrager er en popul\xc3\xa6r akvariefisk, men renrasede sverddragere er nesten umulig \xc3\xa5 f\xc3\xa5 tak i. Det som finnes er fertile krysninger mellom sverddragere og platy._NEWLINE_Sverddrageren forekommer i en mengde fremavlede oppdrettsvarianter som skiller seg mye fra den naturlige varianten i farge og form p\xc3\xa5 finnene. De fleste har kombinasjoner av gult, r\xc3\xb8dt og svart, men det finnes avlsvarianter i nesten alle farger. Viltformen er oftest gr\xc3\xb8nnaktig, men tegninger og farger varierer ganske mye fra sted til sted.\n_START_SECTION_\nFormering\n_START_PARAGRAPH_\nSverddrageren f\xc3\xb8der levende unger. Mer n\xc3\xb8yaktig er den oviviparisk; eggene klekkes inne i hunnen rett f\xc3\xb8r de kommer ut. Drektighetstiden er rundt fem uker, og kullene best\xc3\xa5r vanligvis av 20-200 yngel. En av faktorene som for\xc3\xa5rsaker den store variasjonen i kullst\xc3\xb8rrelse er forekomst av predatorer. Der det er mange rovdyr blir kullene store, men yngelen f\xc3\xb8des relativt sm\xc3\xa5. Der det ikke finnes predatorer, blir kullene mindre, men yngelen er st\xc3\xb8rre og mer velutviklet. P\xc3\xa5 denne m\xc3\xa5ten overlever omtrent like mange yngel fra hvert kull til kj\xc3\xb8nnsmoden alder, uansett hvor store kullene er. Andre faktorer som vanntemperatur og hunnens alder kan ogs\xc3\xa5 ha innvirkning p\xc3\xa5 hvor store kullene blir._NEWLINE_De blir kj\xc3\xb8nnsmodne mellom \xc3\xa5tte og tolv m\xc3\xa5neders alder.\n_START_SECTION_\nKj\xc3\xb8nnsforskjeller\n_START_PARAGRAPH_\nDet er ganske enkelt \xc3\xa5 se forskjell p\xc3\xa5 kj\xc3\xb8nnene. Hos kj\xc3\xb8nnsmodne hanner er finnestr\xc3\xa5lene i gattfinnen omdannet til et spisst forplantningsorgan, et s\xc3\xa5kalt gonopodium. Hunnens gattfinne har normal form._NEWLINE_Hos de fleste hannene er ogs\xc3\xa5 de nederste finnestr\xc3\xa5lene i halefinnen dratt ut til et avlangt \xc2\xabsverd\xc2\xbb, men p\xc3\xa5 grunn av for ekstensiv innkrysning av platy, hvor hannene mangler sverd, hender det at denne attributten er uutviklet.\n_START_SECTION_\nOppdrett\n_START_PARAGRAPH_\nI likhet med sin slektning platyen, er den lett \xc3\xa5 drette. Den passer i de fleste selskapsakvarier. Et passende akvarium b\xc3\xb8r inneholde en god del planter, gjerne noen flyteplanter. Sverddrageren trenger mye vegetabilsk f\xc3\xb8de for \xc3\xa5 trives, og eter gjerne en del alger. Man kan med fordel f\xc3\xb4re med biter av squash, kokte erter, kokt brokkoli, forvellet spinat eller spesielt vegetabilsk f\xc3\xb4r som selges i dyrebutikken.\n_START_SECTION_\nKuriosa\n_START_PARAGRAPH_\nDen 17. april 1998 ble 229 sverddragere med p\xc3\xa5 Spacelab i romfergen Columbia. Sammen med fire Opsanus tau tjente de som forskningsobjekter i oppdraget STS-90. M\xc3\xa5let med unders\xc3\xb8kelsen var \xc3\xa5 studere hvordan fiskenes hjerner og sentralnervesystemer ble p\xc3\xa5virket av den lave tyngdekraften i bane rundt jorden.'